bluuebunny/crossref_metadata_2025 huggingface dataset:
Τα εκκλησιαστικά γεγονότα του 1974
Authors: Μουρτζανός Κωνσταντίνος
Published: September 2021

Στήν διδακτορική διατριβή μου καί ὑπό τόν τίτλο «Τά Ἐκκλησιαστικά γεγονότα τοῦ 1974. Ἡ περίπτωση τῆς Μητροπόλεως Λαρίσης καί Τυρνάβου», ἀναπτύσσεται τό ἱστορικό πλαίσιο μέσα στό ὁποῖο δημιουργήθηκε τό ἐκκλησιαστικό πρόβλημα, τό ὁποῖο ταλάνισε τήν Ἑλλαδική διοικοῦσα Ἐκκλησία ἐσωτερικά, ἀλλά καί δημιούργησε τριβές στίς σχέσεις της μέ τήν Πολιτεία, σχεδόν ἐπί μία 30ετία καί συγκεκριμένα ἀπό τό 1967 μέχρι τό 1996. Ἐξετάζονται καί ἀναλύονται οἱ πολιτικές καί ἐκκλησιαστικές συνθῆκες πού τό προκάλεσαν. Παράλληλα, μέ τήν ἱστορική παράθεση τῶν γεγονότων, ἐξετάζονται, ὑπό τό πρῖσμα τῶν ἱερῶν κανόνων καί τῶν νόμων, οἱ πράξεις τῆς κεντρικῆς ἐκκλησιαστικῆς διοίκησης τῆς ἐπίμαχης περιόδου, τήν ὁποία ἐξετάζουμε χωρίζοντάς την, μέ ἀντίστοιχα κεφάλαια, σέ τέσσερα διαστήματα:α) ἀπό τό 1967 -ἔτος κατά τό ὁποῖο δημιουργήθηκε τό πρόβλημα μέ τήν ἀνάρρηση σέ ἐπισκοπικούς θρόνους ὑποψηφίων, ὄχι ἀπό κανονική Ἱεραρχία, ἀλλά ἀπό τή λεγομένη «ἀριστίνδην» Ἱερά Σύνοδο- μέχρι καί τό 1973, ὁπότε οἱ οὕτω πως ἐκλεγέντες ἀρχιερεῖς- ἡ λεγόμενη ὁμάδα τῶν «12», κηρύχθηκαν ἔκπτωτοι, β) ἀπό τό 1974 μέχρι τό 1989, ὁπότε τό πρόβλημα εἶχε μπεῖ στό ἀρχεῖο καί, οὐσιαστικά, τελοῦσε σέ «λήθαργο», παρά τίς παρασκηνιακές κινήσεις γιά ἐπανεξέτασή του, ἡ ὁποία ἐπιδιώχθηκε μέσῳ ἐπαφῶν τῶν ἐκπτώτων - σχολαζόντων ἀρχιερέων μέ πολιτικούς καί ἐκκλησιαστικούς παράγοντες, ἐπί σκοπῷ τήν ἐπάνοδό τους στήν ἐνεργό δράση, γ) ἀπό τό 1989 μέχρι τό 1996, διάστημα, κατά τή διάρκεια τοῦ ὁποίου παραχωρήθηκε τό δικαίωμα προσφυγῆς τῶν ἐκπτώτων στό Συμβούλιο τῆς Ἐπικρατείας (ΣτΕ) καί ἐκδόθηκε ἀπόφαση πού τούς δικαίωνε (1990). Ὼστόσο, τό 1996 ἐκδόθηκε (μέσῳ νομικῶν ἐλιγμῶν ἐκ μέρους τῆς Πολιτείας, συνεργούσης τῆς τότε Διοικήσεως τῆς Ἐκκλησίας) νέα, καταδικαστική ἀπόφαση ἀπό τό ἴδιο τό Δικαστήριο (ΣτΕ), πού σήμανε οὐσιαστικά τήν λήξη τοῦ ζητήματος ἀπό νομικῆς, τοὐλάχιστον, πλευρᾶς καί τήν ὁριστικοποίηση τῆς ἀρχικῶς ἐπιβληθείσης ποινῆς τῆς ἔκπτωσης ἀπό τό θρόνο τῶν «12» Μητροπολιτῶν. Στή διατριβή ἔχουν περιληφθεῖ (μετά σχολιασμοῦ καί κριτικῶν παρατηρήσεων) καί ὅλες οἱ ἀποφάσεις τῶν ἐκκλησιαστικῶν πειθαρχικῶν ὀργάνων τῆς Ἐκκλησίας τῆς Ἑλλάδος, καθώς καί τῶν ἀνωτάτων διοικητικῶν δικαστηρίων τῆς χώρας, οἱ ὁποῖες ἐκδόθηκαν με ἀφορμή τό «πρόβλημα τῶν δώδεκα» (1967 καί ἐντεῦθεν) καί ἀποτελοῦν τή σύγχρονη νομολογία σέ θέματα ἐκλογῆς, ἀναγνώρισης καί κατάστασης Ἀρχιερέων τῆς Ἐκκλησίας τῆς Ἑλλάδος καίδ) στήν μακροχρόνια κατάσταση πού βίωσε ἡ Ἱερά Μητρόπολη Λαρίσης καί Τυρνάβου, καθ’ ὅλη τή διάρκεια τοῦ ἐκκλησιαστικοῦ προβλήματος, καθώς καί δύο κείμενα, ἄκρως ἀποκαλυπτικά καί ἐνδιαφέροντα, ἀπό τόν πρώην Μητροπολίτη Λαρίσης καί Τυρνάβου καί νῦν Μητροπολίτη Γουμενίσσης, Ἀξιουπόλεως, Γεφύρας καί Πολυκάστρου κ. Δημήτριο καί τόν Μακαριστό Μητροπολίτη Λαρίσης καί Τυρνάβου κυρό Ἰγνάτιο.
Στοιχεία του λαϊκού πολιτισμού στο έργο της Ζυράννας Ζατέλη (προσέγγιση - διαχείριση - επιρροή)
Authors: Πατσαβούρα Μαγδαληνή
Published: September 2021

Η παρούσα διατριβή πραγματεύεται τη λειτουργία του λαϊκού πολιτισμού στο λογοτεχνικό έργο της Ζ.Ζ. Εφαρμόζοντας ως μεθοδολογικό εργαλείο μια μορφή της κριτικής ανάλυσης λόγου (Critical Discourse Analysis), την κοινωνιογλωσσολογική (Sociolinguistics) προσέγγιση του N. Fairclough, η εργασία εντάσσεται στη γενικότερη γλωσσική στροφή (linguistic turn) των κοινωνικών επιστημών, δηλαδή στη μελέτη του ρόλου της γλώσσας ως μέσου συγκρότησης της σύγχρονης κοινωνικής πραγματικότητας. Η διατριβή είναι διαρθρωμένη σε τέσσερα κεφάλαια. Αρχικά εξετάζει το ρόλο του γενέθλιου τόπου της Ζ.Ζ. στη σύνθεση του έργου και στη συνέχεια επικεντρώνεται γύρω από τη σύζευξη του έρωτα με το θάνατο καθώς και το θέμα του θανάτου και της μεταφυσικής ανησυχίας, θέματα τα οποία απασχολούν τη συγγραφέα σε κάθε της έργο. Αποδεικνύεται η γόνιμη αφομοίωση της λαϊκής παράδοσης σε όλο το έργο που οδηγεί στην ανανέωση της επώνυμης λογοτεχνικής δημιουργίας. Έτσι η διατριβή έρχεται να συμβάλλει στο διάλογο μεταξύ της επιστήμης της Λαογραφίας και της λογοτεχνίας.
Έλεγχος συνεργατικών ρομπότ για ασφαλή λειτουργία και υποβοηθούμενη κιναισθητική καθοδήγηση με χρήση δυναμικών συστημάτων και επιβολή περιορισμών
Authors: Παπαγεωργίου Δημήτριος
Published: September 2021

Η παρούσα διατριβή μελετά ένα υποσύνολο των προβλημάτων που εμπλέκει ο έλεγχος των συνεργατικών ρομπότ, για τα οποία προτείνει καινοτόμες λύσεις. Συγκεκριμένα, στα πλαίσια της διατήρησης της ασφάλειας κατά την αυτόνομη λειτουργία του ρομπότ, η διατριβή μελετά α) την εύρωστη παραγωγή κίνησης στο δυναμικό περιβάλλον της συνεργασίας ανθρώπου-ρομπότ, β) την επιβολή περιορισμών για την αποφυγή σύγκρουσης, όπως και γ) την μεταγωγή της υποχωρητικότητας για την επίλυση του ταυτόχρονου προβλήματος ασφάλειας-επίδοσης. Για την παραγωγή κίνησης σε πραγματικό χρόνο προτείνεται κυρίως μια παραλλαγή των δυναμικών συστημάτων DMP, σύμφωνα με την οποία αποδεικνύεται πως το ελάχιστο απαιτούμενο πλήθος πυρήνων μπορεί να προκαθοριστεί με βάση την επιθυμητή ακρίβεια κωδικοποίησης ή το επιθυμητό εύρος ζώνης. Για την αποφυγή της σύγκρουσης, προτείνονται σήματα που βασίζονται στην μεθοδολογία προδιαγεγραμμένης επίδοσης, τα οποία εγγυώνται την τήρηση των περιορισμών (εμπόδια και όρια των αρθρώσεων). Για την περίπτωση της ηθελημένης φυσικής αλληλεπίδρασης ανθρώπου-ρομπότ (πλήρης συνεργασία), η διατριβή μελετά την επιβολή αυστηρών εικονικών περιορισμών μέσω τεχνητών δυναμικών πεδίων και προτείνει καινοτόμους νόμους ελέγχου α) για την αποφυγή μηχανικών ορίων του ρομπότ, β) για την αποφυγή απαγορευμένων περιοχών και γ) για την υποβοήθηση του χρήστη σε περιπτώσεις που υπάρχει μερική γνώση της εργασίας που πρόκειται να εκτελεστεί. Τέλος, προτείνονται νόμοι ελέγχου για την υποβοήθηση του χρήστη κατά την κιναισθητική εκπαίδευση και σταδιακή προσαρμογή της κινηματικής συμπεριφοράς του ρομπότ. Οι νόμοι ελέγχου αυτοί έχουν ως σκοπό: α) την υποβοήθηση για την τροποποίηση τμήματος της κινηματικής συμπεριφοράς, β) την κιναισθητική σταδιακή αυτοματοποίηση εργασίας, όπως και γ) την προσαρμογή ταλαντωτικής κινηματικής συμπεριφοράς στις δυνάμεις που ασκούνται από τον χρήστη. Οι προτεινόμενοι νόμοι ελέγχου της διατριβής επαληθεύονται και συγκρίνονται πειραματικά χρησιμοποιώντας τον ρομποτικό βραχίονα KUKA LWR4+.
Μοριακοί δείκτες διάγνωσης, εξέλιξης και θεραπευτικής αντιμετώπισης παιδιών με αιματολογικές κακοήθειες
Authors: Παπαδοπούλου Άννα
Published: September 2021

Στην παρούσα διατριβή μελετήθηκαν καρκινικά κύτταρα από δείγματα ασθενών με οξεία λεμφοβλαστική λευχαιμία παιδικού τύπου. Τα δείγματα ελήφθησαν την ημέρα 0 (πρωτοδιάγνωση) και τις ημέρες 8, 15 και 33 όταν οι ασθενείς υποβάλλονταν σε χημειοθεραπεία. Στις ημέρες αυτές μελετήθηκε το λευχαιμικό πυρηνικό DNA καθώς και το λευχαιμικό cell-free DNA και συγκεκριμένα μελετήθηκε ο υποκινητής του ογκοκατασταλτικού γονιδίου Rassf6 για τον οποίον σχεδιάστηκε ειδική μέθοδος στο Εργαστήριο Ιατρικής Γενετικής, που περιελάμβανε αρκετές τεχνικές (πέψη, fragment analysis, quantitative real-time PCR και Sanger sequencing). Τα αποτελέσματα της μεθόδου έδειξαν την παρουσία καρκινικού DNA και τις 4 ημέρες θεραπείας, εύρημα αξιοσημείωτο καθώς τις ημέρες 15 και 33 οι δείκτες διήθηση μυελού (bone marrow infiltration) και ελάχιστη υπολειμματική νόσος (MRD) μηδενίζονται. Η ποσοτική μέτρηση του λευχαιμικού φορτίου μας δίνει πολύ υψηλές τιμές στην πρωτοδιάγνωση (ημέρα 0) οι οποίες μειώνονται ραγδαίως τις ημέρες 8, 15 και 33 όταν δηλαδή οι ασθενείς υποβάλλονται σε χημειοθεραπεία, παρά το γεγονός ότι και την ημέρα 33, καθώς και τις προηγούμενες ημέρες ανιχνεύεται λευχαιμικό φορτίο το οποίο ποσοτικοποιείται. Τέλος η κατά βάση αλληλούχιση του υποκινητή του γονιδίου Rassf6 μας αποκάλυψε την παρουσία των χημικών ομάδων του μεθυλίου (CH3) ο αριθμός των οποίων διέφερε μεταξύ των ασθενών με θετική έκβαση και των ασθενών που κατέληξαν. Οι πρώτοι ασθενείς είχαν αρκετές μεθυλομάδες, εν συγκρίσει με την δεύτερη ομάδα ασθενών, με την δυσμενή εξέλιξη, η οποία έφερε τον διπλάσιο αριθμό μεθυλίων στον υποκινητή. Εν αντιθέσει προς αυτά τα δείγματα υγιών ατόμων δεν έφεραν καμία μεθυλομάδα στον υποκινητή του συγκεκριμένου γονιδίου, κάτι που δείχνει ότι το υπό μελέτην ογκοκατασταλτικό γονίδιο μεταφράζεται συνεχώς σε πρωτεΐνη. Εν κατακλείδι θα μπορούσαμε να πούμε ότι η σχεδιασθείσα μέθοδος μας έδωσε εικόνα των λευχαιμικών κυττάρων που κυκλοφορούν στο αίμα των ασθενών τόσο ως προς την παρουσία και την ποσότητά τους όσο και ως προς το πρότυπο μεθυλίωσης τους και καταδεικνύουν το ογκοκατασταλτικό γονίδιο Rassf6 ως πιθανό μοριακό δείκτη στην οξεία λεμφοβλαστική λευχαιμία παιδικού τύπου.
Συσχέτιση του βάρους γέννησης του νεογνού με τα επίπεδα γαλανίνης στο αίμα του ομφάλιου λώρου κατά τον τοκετό
Authors: Καραγιάννη Ευδοκία
Published: September 2021

Η γαλανίνη είναι ένα ορεξιογόνο νευροπεπτίδιο, το οποίο συντίθεται κυρίως από το κεντρικό νευρικό σύστημα. Εκφράζεται σε μια ποικιλία οργάνων και ιστών και οι πιο σημαντικές δράσεις της περιλαμβάνουν τη ρύθμιση της νευρομεταβίβασης, την προαγωγή της νευρογένεσης, μεταβολικές, ενδοκρινικές και αναπαραγωγικές λειτουργίες. Καθώς η γαλανίνη εκκρίνεται από τον ανθρώπινο πλακούντα, το πεπτίδιο πιθανά να εμπλέκεται στην εμβρυική ανάπτυξη. Επιπρόσθετα, η συμμετοχή του πεπτιδίου στην ομοιοστασία της γλυκόζης, οδήγησε στην έρευνα σχετικά με τη γαλανίνη και το σακχαρώδη διαβήτη κύησης.Ο σκοπός της παρούσας μελέτης ήταν να εξετάσει εάν υπάρχει συσχέτιση μεταξύ του βάρους γέννησης του νεογνού και των επιπέδων γαλανίνης στο αίμα του ομφαλίου λώρου κατά τον τοκετό. Πρόκειται για μια μελέτη «χρονικής στιγμής» που διεξήχθη στην Α’ Μαιευτική Γυναικολογική Κλινική του Γενικού Νοσοκομείου «Παπαγεωργίου» (Θεσσαλονίκη, Ελλάδα) κατά τη χρονική περίοδο 2012-2014. Μετρήθηκαν οι συγκεντρώσεις της γαλανίνης στο αίμα του ομφάλιου λώρου, στη μητρική κυκλοφορία και στο αμνιακό υγρό σε 77 υγιείς έγκυες γυναίκες (37- 41 εβδομάδες κύησης). Επιπλέον, η μελέτη περιελάμβανε μια ομάδα 30 εγκύων γυναικών με σακχαρώδη διαβήτη κύησης, στις οποίες πραγματοποιήθηκαν οι ίδιες μετρήσεις. Τα σωματομετρικά χαρακτηριστικά του νεογνού καταγράφηκαν μετά τον τοκετό.Τα αποτελέσματα της μελέτης συνοψίζονται στα εξής: Τα επίπεδα της γαλανίνης στην κυκλοφορία των μητέρων ήταν υψηλότερα από εκείνα του ομφάλιου λώρου και επίσης υψηλότερα από αυτά στο αμνιακό υγρό. Μια σημαντική θετική συσχέτιση αναδείχτηκε ανάμεσα στα επίπεδα γαλανίνης στον ομφάλιο λώρο και το βάρος γέννησης του νεογνού (r=0.312, p=0.006), καθώς επίσης και μεταξύ των συγκεντρώσεων της γαλανίνης στον ομφάλιο λώρο και το βάρος του πλακούντα (r=0.354, p=0.002) στην ομάδα των φυσιολογικών κυήσεων. Ωστόσο, δεν παρατηρήθηκαν οι αντίστοιχες συσχετίσεις στην ομάδα των διαβητικών κυήσεων. Δεν βρέθηκε κάποια συσχέτιση μεταξύ της γαλανίνης στο πλάσμα της μητέρας και του δείκτη μάζας σώματος αυτής στον τοκετό, ενώ μια σημαντική θετική συσχέτιση φάνηκε να υπάρχει μεταξύ του βάρους γέννησης του νεογνού και της πρόσληψης βάρους της μητέρας κατά τη διάρκεια της κύησης και στις δύο ομάδες που μελετήθηκαν (r=0.369, p=0.001 και r=0.444, p=0.026 αντίστοιχα). Συμπερασματικά, το βάρος γέννησης του νεογνού, καθώς επίσης και το βάρος του πλακούντα, συσχετίζονται θετικά με τις συγκεντρώσεις της γαλανίνης στο αίμα του ομφάλιου λώρου στις φυσιολογικές, αλλά πιθανόν όχι στις κυήσεις με σακχαρώδη διαβήτη. Τα επίπεδα γαλανίνης στο πλάσμα της μητέρας δε διαφέρουν σημαντικά σε σύγκριση με εκείνα γυναικών με σακχαρώδη διαβήτη κύησης και δε φαίνεται να συσχετίζονται με το δείκτη μάζας σώματος των μητέρων.
Η ονομασία, οι αρμοδιότητες, ο αριθμός και η σειρά τάξης των υπουργείων στην Ελλάδα
Authors: Ζέρβας Νικόλαος
Published: September 2021

Τα υπουργεία είναι σύνολα δημόσιων υπηρεσιών και αρμοδιοτήτων, από τις τάξεις των οποίων σχεδιάζονται και εφαρμόζονται δημόσιες πολιτικές για την εξυπηρέτηση των κοινωνικών αναγκών και την προάσπιση του δημοσίου συμφέροντος. Για το λόγο αυτό, ο συνολικός τους αριθμός μεταβάλλεται αναλόγως των προτεραιοτήτων της εκάστοτε Κυβέρνησης, αλλά και του ευρύτερου ρόλου, που καλείται να διαδραματίζει μία σύγχρονη και οργανωμένη πολιτεία. Οι μεταβολές του συνόλου τους, πάντως, επιδρούν καταλυτικά και σε έτερα στοιχεία της υπουργικής οργάνωσης ενός κράτους, όπως είναι η ονομασία, οι αρμοδιότητες και η σειρά κατάταξης των υπουργικών του δομών. Η αναλυτική παρουσίαση όλων των προεκτεθεισών μεταβολών στην οργανωτική διάταξη των υπουργείων της Ελλάδας από το 1822 μέχρι το 2018, σε συνδυασμό με την ανάδειξη των κυριοτέρων παραγόντων που συνέδραμαν σε καθεμία εξ’ αυτών, αλλά και με την επίδρασή τους στις δομικές αρχές της συνέχειας της διοικητικής δράσης και της κυβερνητικής αποτελεσματικότητας, αποτελούν τα κύρια αντικείμενα της παρούσας διδακτορικής διατριβής.
Development of novel methodologies for the identification of unknown compounds in the environment employing non-target screening and high-resolution mass spectrometry
Authors: Αλυγιζάκης Νικηφόρος
Published: September 2021

Τα κέντρα επεξεργασίας λυμάτων (ΚΕΛ) δεν απομακρύνουν αποτελεσματικά τους αναδυόμενους ρύπους. Έτσι, οι αναδυόμενοι ρύποι εισάγονται στο υδατικό περιβάλλον και σχηματίζουν πολύπλοκα μίγματα, τα οποία περιέχουν δεκάδες χιλιάδες χημικές ουσίες. Η ανάλυση αυτών των πολύπλοκων δειγμάτων με τεχνικές υψηλής απόδοσης, όπως υγρoχρωματογραφία συζευγμένη με φασματομετρία μαζών υψηλής διακριτικής ικανότητας, παράγουν ένα μεγάλο αριθμό σημάτων. Για την επιτυχή μετάφραση των πολύπλοκων αυτών δεδομένων αλλά και για να επιτευχθεί ένα ολιστικό πρόγραμμα παρακολούθησης του περιβάλλοντος, απαιτείται ολόπλευρη χημική ανάλυση με εφαρμογή στοχευμένης σάρωσης, σάρωσης ύποπτων ενώσεων και μη στοχευμένης σάρωσης.Ο σκοπός της Διατριβής είναι η ανάπτυξη εργαλείων ολόπλευρης χημικής ανάλυσης και η εφαρμογή τους σε σημαντικά Ευρωπαΐκά οικοσυστήματα όπως η λεκάνη απορροής του Δούναβη και η Μάυρη Θάλασσα.Στα πλαίσια του σκοπού αυτού, στο Κεφάλαιο 1 εισάγονται οι αναδυόμενοι ρύποι προτεραιότητας και οι τεχνικές ταυτοποίησης τους, ακολουθούμενοι από λεπτoμερή περιγραφή των στόχων της Διατριβής στο Κεφάλαιο 2. Στο Κεφάλαιο 3 περιγράφεται μια πορεία μη στοχευμένης σάρωσης για την προτεραιοποίηση ουσιών που παρουσιάζουν απότομη μεταβολή στην συγκέντρωση ως προς το χρόνο. Η πορεία αυτή χρησιμοποιήθηκε για την εύρεση φαινομένων απευθείας ρίψης ουσιών στο δίκτυο του ΚΕΛ της Αθήνας. Το Κεφάλαιο 4 περιγράφει την ίδρυση ενός παγκόσμιου δικτύου έγκαιρης προειδοποίησης για την αξιολόγηση της χωρικής και χρονικής κατανομής νέων αναδυόμενων ρύπων. Εξέλιξη αυτού του δικτύου είναι ένα λογισμικό αποθήκευσης δεδομένων LC-HRMS με δυνατότητα εφαρμογής ευρείας αυτόματης σάρωσης ύποπτων ενώσεων, που ενσωματώνει όλα τα έργαλεία που χρησιμοποιούνται στις HRMS μεθόδους (Κεφάλαιο 5). Το λογισμικό χρησιμοποιήθηκε για την ανίχνευση αναδυόμενων ρύπων και χημικών ουσιών της βάσης REACH (i) σε δείγματα από τη Μαύρη θάλασσα (ζωντανοί όργανισμοί, ιζήματα και θαλάσσιο νερό), (ii) σε εξερχόμενα λύματα από τη λεκάνη απορροής του Δούναβη (Κεφάλαιο 6) και (iii) σε εξερχόμενα λύματα που συλλέχθηκαν από τη Γερμανία (Κεφάλαιο 7). Καινοτόμα εργαλεία βιοπαρακολούθησης όπως βιοδοκιμασίες και ανάλυση γονιδίων ανθεκτικών στα αντιβιοτικά συμπλήρωνουν τα αποτελέσματα της ανάλυσης αναδυόμενων ρύπων.
Ανάπτυξη / βελτίωση μεθοδολογίας και ανάλυση ραδιονουκλιδίων σε υδατικά δείγματα
Authors: Ξαρχουλάκος Δημήτριος
Published: September 2021

Τα φυσικά ραδιονουκλίδια U-238, U-234, Pb-210 και Po-210, είναι μέλη της φυσικής ραδιενεργής σειράς του U-238 (χρόνος ημιζωής: 4.5x10^9 χρόνια). Τα παραπάνω στοιχεία ανιχνεύονται σε πλήθος περιβαλλοντικών συστημάτων, μεταξύ των οποίων και στα υδατικά. Η ανά ζεύγη μελέτη τους (U-234/U-238 και Po-210/Pb-210) χρησιμοποιείται σε πλήθος ερευνητικών τομέων, παρέχοντας γεωχημικές και άλλες πληροφορίες. Επίσης, και το καθένα ξεχωριστά παρουσιάζει υψηλό ραδιολογικό ενδιαφέρον δεδομένου ότι συνεισφέρουν στην ετήσια πρόσληψη ραδιενεργού δόσης του πληθυσμού. Ιδιαιτέρως το πολώνιο και συγκεκριμένα το ισότοπό του Po-210 είναι ένα από τα πιο ραδιοτοξικά φυσικώς ενυπάρχοντα ραδιοϊσότοπα. Ως εκ τούτου είναι πολύ σημαντική η μελέτη των προαναφερόμενων ραδιονουκλιδίων, η ανίχνευση της συγκέντρωσής τους, καθώς επίσης και η μελέτη της κινητικότητάς τους στο περιβάλλον. Εξίσου πολύ μεγάλο ενδιαφέρον παρουσιάζει και η συνεχής ανάπτυξη νέων μεθοδολογιών που συνεισφέρουν στην ανάλυσή τους όπως και η βελτίωση των ήδη υπαρχουσών.Σκοπός της παρούσας διατριβής ήταν αφενός η περεταίρω ανάπτυξη της ραδιοχημικής μεθοδολογίας καθώς και η ανάλυση των ραδιονουκλιδίων που αναφέρθηκαν μέσω της πραγματοποίησης υδρολογικής μελέτης σε επιφανειακά (ποτάμια) ύδατα όλης της περιφέρειας. Αναλύθηκε η συμπεριφορά τους στο περιβάλλον αυτό και εξετάστηκαν οι ισορροπίες U-234/U-238 και Po-210/Pb-210 οι οποίες παρέχουν δεδομένα γεωχημικού και ραδιολογικού ενδιαφέροντος.Ταυτόχρονα, κύριος σκοπός της διατριβής ήταν και η βελτίωση της ραδιοχημικής μεθοδολογίας η οποία πραγματοποιήθηκε μέσω της ανάπτυξης νέας μεθοδολογίας ανάλυσης ισοτόπων ουρανίου U-234 και U-238 στο πόσιμο και το θαλασσινό νερό. Η μέθοδος που αναπτύχθηκε βασίστηκε στην τεχνική της μεμβρανικής συμπλοκοποίησης, σύμφωνα με την οποία τα ισότοπα ουρανίου δεσμεύτηκαν επιτυχώς σε ειδική πρωτότυπη συμπλοκοποιητική μεμβράνη που παρασκευάστηκε για τον σκοπό αυτό και κατόπιν αναλύθηκαν και μετρήθηκαν οι συγκεντρώσεις τους.Για την πραγματοποίηση όλων των αναλύσεων έγινε χρήση πλήθους ραδιοχημικών τεχνικών, ενώ οι μετρήσεις των ραδιονουκλιδίων πραγματοποιήθηκαν με την μέθοδο της άλφα (α-) φασματοσκοπίας δεδομένης της εκπομπής άλφα ακτινοβολίας των ισοτόπων ουρανίου και του Po-210. Ο ραδιενεργός μόλυβδος Pb-210 όντας μητρικό ραδιονουκλίδιο του Po-210, προσδιορίστηκε εμμέσως επίσης με άλφα φασματοσκοπία μέσω της εκ νέου τροφοδότησης Po-210 στα αναλυόμενα δείγματα.
Συσχέτιση του είδους της αιμόστασης με την απώτερη βατότητα της κερκιδικής αρτηρίας ως επιπλοκή μετά από στεφανιογραφία μέσω διακερκιδικής προσπέλασης
Authors: Πέτρογλου Δημήτριος
Published: September 2021

Η αιμόσταση της κερκιδικής αρτηρίας μετά από διακερκιδική στεφανιογραφία μπορεί να επιτευχθεί είτε μηχανικά, με ειδικές συσκευές, η χρήση των οποίων είναι ιδιαίτερα διαδεδομένη λόγω της ευκολίας χρήσης και του χαμηλού κόστους τους, είτε με εφαρμογή πίεσης με το χέρι. Μέχρι σήμερα, δεν είχε επιχειρηθεί η συστηματική σύγκριση των δύο αιμοστατικών μεθόδων. Η παρούσα μελέτη είχε ως στόχο τη σύγκριση μεταξύ αιμόστασης με το χέρι (ΑΜΧ) και μηχανικής αιμόστασης (ΜΧΑ) της κερκιδικής αρτηρίας μετά από διαγνωστική στεφανιογραφία μέσω διακερκιδικής προσπέλασης, όσον αφορά στην απόφραξη της κερκιδικής αρτηρίας (ΑΚΑ), τις αιμορραγικές επιπλοκές και τη συνολική διάρκεια της αιμόστασης. Συνολικά 589 ασθενείς, οι οποίοι υπεβλήθησαν σε διακερκιδική στεφανιογραφία με χρήση θηκαριών διαμέτρου 5-F τυχαιοποιήθηκαν με αναλογία 1:1 ώστε να υποβληθούν σε βατή αιμόσταση της κερκιδικής αρτηρίας, είτε με το χέρι, είτε μηχανικά. Η βατότητα της κερκιδικής αρτηρίας αξιολογήθηκε με διενέργεια έγχρωμου Doppler υπερηχογραφήματος στις 24 ώρες από τη διαδικασία. Πρωτεύον τελικό σημείο ορίστηκε η πρώιμη ΑΚΑ στις 24 ώρες από την επέμβαση. Στα δευτερεύοντα σημεία συμπεριελήφθησαν οι αιμορραγικές επιπλοκές από το σημείο της παρακέντησης, καθώς και η συνολική διάρκεια της αιμόστασης. 36 (12%) πρώιμες ΑΚΑ καταγράφηκαν στο σκέλος της ΑΜΧ και 24 (8%) στο σκέλος της ΜΧΑ (p=0.176). Δεν καταγράφηκαν σημαντικές διαφορές στις αιμορραγικές επιπλοκές (Αιματώματα: 52 [17%] προς 50 [18%], p=0.749 – Αιμορραγίες: 8 [3%] προς 9 [3%], p=1.000). Η διάρκεια της αιμόστασης ήταν σημαντικά μικρότερη στο σκέλος της ΑΜΧ (22 ± 34 min προς 119 ± 72 min, p<0.001). Συμπερασματικά, η επίπτωση της πρώιμης ΑΚΑ ήταν αντίστοιχη στις δύο ομάδες της μελέτης (ΑΜΧ – ΜΧΑ), ενώ η διάρκεια της αιμόστασης ήταν σημαντικά μικρότερη στην ομάδα της ΑΜΧ.
Το λογοτεχνικό έργο του Παναγιώτη Κανελλόπουλου
Authors: Αντωνίου Ανδρέας
Published: September 2021

Σε αυτή την εργασία επιχειρήσαμε να παρουσιάσουμε το λογοτεχνικό έργο του Παναγιώτη Κανελλόπουλου και να αναλύσουμε τις φιλολογικές του και φιλοσοφικές του διαστάσεις. Βασισμένοι στο έργο του καταδείξαμε τις βασικές επιδράσεις που δέχτηκε από το έργο του Νίτσε και της φιλοσοφίας της ύπαρξης, και ειδικότερα του Καρλ Γιάσπερς. Εξετάσαμε τις κοινές πεποιθήσεις του Κανελλόπουλου με την φιλοσοφία της ύπαρξης σχετικά με τα όρια της επιστήμης, την υπερβατικότητα του ανθρώπου, τις απόψεις για την θρησκεία, τον ρόλο της λογοτεχνίας, αλλά και κάποιες πολιτικές διαστάσεις. Τέλος υποστηρίξαμε πως το έργο του Κανελλόπουλου συναινεί σε μια εναλλακτική φιλοσοφία, που συνυπάρχει με την επιστημονική έρευνα, αλλά δεν εξαντλείται σε αυτήν, όπως επίσης στον ρόλο της λογοτεχνικής έκφρασης και της συγκινησιακής δυναμικής στην άσκηση της φιλοσοφίας.
Διερεύνηση της σχέσης μεταξύ εκδηλώσεων μεταβολικού συνδρόμου, κλινικών και διατροφικών παραμέτρων στη δεκαετή επίπτωση της καρδιαγγειακής νόσου
Authors: Κούλη Γεωργία-Μαρία
Published: September 2021

Σκοπός: να εξεταστεί η επίδραση κλινικών/μεταβολικών δεικτών μαζί με διατροφικούς παράγοντες (τρόφιμα και πρότυπα διατροφής) στην εξέλιξη της καρδιαγγειακής νόσου (ΚΝ). Υλικό-Μέθοδος: από το Μάιο του 2001 έως το Δεκέμβριο 2002, 1514 άνδρες και 1528 γυναίκες άνω των 18 ετών, που κατοικούσαν στην ευρύτερη περιοχή της Αθήνας, χωρίς καμία κλινική εκδήλωση ΚΝ συμφώνησαν εθελοντικά να συμμετέχουν στη μελέτη ΑΤΤΙΚΗ. Το 2011-12 πραγματοποιήθηκε ο δεκαετής επανέλεγχος σε 2583 άτομα (15% χάθηκαν μέχρι το follow-up). Η επίπτωση θανατηφόρου ή μη ΚΝ προσδιορίστηκε με τα κριτήρια WHO-ICD-10 σε 2020 άτομα. Στο δείγμα αποτιμήθηκαν κλινικά/βιοχημικά/συμπεριφοριστικά χαρακτηριστικά ενώ η αξιολόγηση των διατροφικών χαρακτηριστικών του δείγματος έγινε με έγκυρο ημιποσοτικό ερωτηματολόγιο συχνότητας κατανάλωσης τροφίμων. Για την αναγνώριση της δυσλειτουργίας του λιπώδους ιστού που αποθηκεύεται σπλαχνικά χρησιμοποιήθηκαν οι μεταβολικοί δείκτες VAI, LAP που υπολογίστηκαν και για τα δύο φύλα. Αποτελέσματα: η δεκαετής επίπτωση ΚΝ αποτιμήθηκε στο 15.7%. Αύξηση του δείκτη D-AII (που αντικατοπτρίζει μια αντιφλεγμονώδη δίαιτα) κατά 12% συσχετίστηκε με 19% μείωση του καρδιαγγειακού κινδύνου μέσα στη δεκαετία. Μειωμένη προς μέτρια κατανάλωση καφέ (150-250 ml/ ημέρα προσαρμοσμένο για το 28% της καφεΐνης) και μέτρια κατανάλωση αλκοόλ (≤1 ποτήρι κρασιού ή μπύρας / εβδομάδα, έως 12 g. αιθανόλης) σε σχέση με την πλήρη αποχή φάνηκε να εμφανίζει παραβολική συσχέτιση με τη δεκαετή επίπτωση ΚΝ, ενώ και η αποκλειστική χρήση ελαιόλαδου φάνηκε να σχετίζεται αντίστροφα με τον καρδιαγγειακό κίνδυνο. Όσο αφορά στους μεταβολικούς δείκτες, ο δείκτης VAI παρουσίασε μία ανεξάρτητη και θετική συσχέτιση με τη δεκαετή επίπτωση ΚΝ στους άνδρες ενώ ο δείκτης LAP αναδείχθηκε ως ανεξάρτητος προβλεπτικός παράγοντας καρδιαγγειακού κινδύνου. Συμπεράσματα: η προσκόλληση σε μία αντιφλεγμονώδη διατροφή μαζί με την υιοθέτηση πιο υγιεινών συνηθειών όπως μέτρια κατανάλωση αλκοόλ/ καφέ και η αποκλειστική καθημερινή χρήση ελαιόλαδου φαίνεται να παρέχουν προστασία έναντι της ΚΝ. Τέλος, οι δείκτες VAI, LAP αναγνωρίστηκαν ως ανεξάρτητα διαγνωστικά εργαλεία ανίχνευσης καρδιαγγειακού κινδύνου.
Η πιθανή ευεργετική δράση αυξητικών παραγόντων στην επούλωση πειραματικά δημιουργηθείσας και εκταμθείσας ενδομητριωσικής εστίας στο παχύ έντερο επιμύων
Authors: Προδρομίδου Αναστασία
Published: September 2021

Σκοπός: Η αξιολόγηση της πιθανής ευεργετικής δρασης του πλάσματος εμπλουτισμένου με αιμοπετάλια (Platelet rich plasma-PRP) και του συγκολλητικού παράγοντα ινώδους (TISSEEL, Baxter Healthcare Corporation, Deerfield, IL) στην επούλωση του εντέρου μετά το “ξύρισμα”-εφαπτομενική εκτομή πειραματικά επαγόμενης ενδομητριωτικής εστίας παχέος εντέρου. Σχεδίαση μελέτης: Τυφλή τυχαιοποιημένη πειραματική μελέτη. Ζώα: Τριάντα θήλεις αρουραίοι Sprague-Dawley (SD). Παρεμβάσεις: Επαγωγή πειραματικής ενδομητρίωσης του παχέος εντέρου με αυτόλογη μεταμόσχευση ενδομητρικού ιστού σε όλα τα ζώα (1η χειρουργική επέμβαση). Τριάντα αρουραίοι τυχαιοποιήθηκαν σε 1 από τις 3 ομάδες σύμφωνα με την θεραπευτική παρέμβαση: PRP (ομάδα I, ν = 10), TISSEEL (ομάδα II, n = 10) ή κανένας παράγοντας (ομάδα III, ν=10) εφαρμόστηκαν στην “ξυρισμένη” επιφάνεια του παχέος εντέρου (2η χειρουργική επέμβαση). Μετρήσεις και κύρια αποτελέσματα: Η ενδομητρίωση του παχέος εντέρου επάχθηκε με επιτυχία σε όλα τα ζώα. Τέσσερις ημέρες μετά τη 2η χειρουργική επέμβαση, τα ζώα υπέστησαν ευθανασία και πραγματοποιήθηκε ιστολογική εξέταση. Η ιστολογική εξέταση έδειξε ότι σε σύγκριση με την ομάδα ελέγχου, η εναπόθεση κολλαγόνου βρέθηκε σε σημαντικά υψηλότερη έκφραση τόσο στην ομάδα του PRP όσο και σε αυτή του TISSEEL (p = .011 και p = .011, αντίστοιχα). Η διαταραχή της αρχιτεκτονικής των στιβάδων του παχεός εντέρου ήταν στατιστικά πιο έντονη στην ομάδα ελέγχου συγκριτικά με την ομάδα TISSEEL (p = .033) ενώ παρατηρήθηκε πιο εξεσημασμένος σχηματισμός νέων αιμοφόρων αγγείων στην ομάδα του TISSEEL σε σύγκριση με την ομάδα ελέγχου (p = .023). Δεν ανιχνεύθηκαν ιστολογικές ενδείξεις υπολειμματικής ή υποτροπιάζουσας νόσου. Συμπέρασμα: Τόσο η χρήση του PRP όσο και του TISSEEL φαίνεται να είναι ασφαλής και να σχετίζεται με βελτίωση της επούλωσης των ιστών μετά την αποψίλωση ενδομητριωσικής εστίας παχέος εντέρου, που αποδίδεται στην αυξημένη εναπόθεση κολλαγόνου, στη νεοαγγείωση και την προστασία της ακεραιότητας των στιβάδων του παχέος εντέρου. Στο πεδίο αυτό, κλινικές δοκιμές απαιτούνται για να επιβεβαιώσουν την αποτελεσματικότητα του PRP και του TISSEEL στην κλινική πράξη.
Η διερεύνηση του ρόλου των τεχνικών φωτομικροεξάχνωσης για την αντιμετώπιση των γυναικών με ουρογεννητικό σύνδρομο της εμμηνόπαυσης
Authors: Πιτσούνη Ελένη
Published: September 2021

ΣΚΟΠΟΣ ΤΗΣ ΜΕΛΕΤΗΣ: Ο σκοπός της παρούσας μελέτης είναι η αναζήτηση της αποτελεσματικότητας της ενδοκολπικής θεραπείας με CO2 - laser στην αντιμετώπιση του ουρογεννητικού συνδρόμου της εμμηνόπαυσης σαν ολότητα. ΜΕΘΟ∆ΟΛΟΓΙΑ: Τρεις ενδοκολπικές θεραπείες με CO2 – laser (1 θεραπεία/μήνα) εφαρμόστηκαν σε εμμηνοπαυσιακές γυναίκες με ≥1 μέτριας/σοβαρής έντασης συμπτωμάτων ουρογεννητικού συνδρόμου της εμμηνόπαυσης. Πρωτεύοντα αποτελέσματα της μελέτης ήταν ο δείκτης ωριμότητας του κολπικού επιθηλίου και ο δείκτης υγείας του κόλπου. ∆ευτερεύοντα αποτελέσματα της μελέτης ήταν τα συμπτώματα από το κατώτερο γεννητικό (10 εκατοστών αναλογική κλίμακα) και κατώτερο ουροποιητικό σύστημα (ειδικά ερωτηματολόγια εκτίμησης συμπτωμάτων από το κατώτερο ουροποιητικό), η σεξουαλική υγεία (δείκτης σεξουαλικής λειτουργικότητας των γυναικών), η ποιότητα ζωής και η άποψη των γυναικών για την θεραπεία, το pH του κολπικού υγρού και η μικροβιολογική χλωρίδα του κόλπου. Όλες οι βασικές συγκρίσεις έγιναν ανάμεσα στα δεδομένα πριν την έναρξη του πρωτοκόλλου με τα αντίστοιχα 1 μήνα μετά την 3η θεραπεία (12 εβδομάδες παρακολούθησης). ΑΠΟΤΕΛΕΣΜΑΤΑ: Πενήντα τρεις εμμηνοπαυσιακές γυναίκες (μέση τιμή ηλικίας 57.2±5.4) πληρούσαν τα κριτήρια εισαγωγής στην μελέτη. Στις 12 εβδομάδες παρακολούθησης όλα τα αποτελέσματα (πρωτεύοντα και δευτερεύοντα) βελτιώθηκαν με στατιστικά και κλινικά σημαντικό τρόπο. Ενδεικτικά, ο δείκτης ωριμότητας του κολπικού επιθηλίου αυξήθηκε από 11.7±15.6 πριν την έναρξη του πρωτοκόλλου σε 44.2±13.7 στις 12 εβδομάδες παρακολούθησης (p-value <0.001), η δυσπαρεύνια μειώθηκε από 7.7±2.5 σε 2.3±2.2 (p-value <0.001), η ξηρότητα μειώθηκε από 6.1±3.1 σε 1.7±1.9 (p-value <0.001), ενώ η σεξουαλική υγεία αυξήθηκε από 13.7± 8.1 σε 25.9±4.6 (p-value <0.001). Κατά την ολοκλλήρωση του πρωτοκόλλου το 100% των γυναικών δήλωσε ότι ήταν πολύ ικανοποιημένες/ικανοποιημένες από την θεραπεία ενώ το 90% των γυναικών δήλωσε ότι ένιωθε πάρα πολύ καλύτερα/πολύ καλύτερα μετά την θεραπεία. ΣΥΜΠΕΡΑΣΜΑΤΑ: Η διερεύνηση της αποτελεσματικότητας του CO2-laser με ολιστικό τρόπο, λαμβάνοντας υπ’οψην αντικειμενικές και υποκειμενικές παραμέτρους όπως πραγματοποιήθηκε στο παρόν πρωτόκολλο, επιτελείται για πρώτη φορά σε διεθνές επίπεδο. Μάλιστα, υπήρξαν ενδείξεις ότι η χρήση του CO2-laser για την αντιμετώπιση του ουρογεννητικού συνδρόμου της εμμηνόπαυσης φαίνεται να αποτελεί μια πολλά υποσχόμενη θεραπεία εφόσον φαίνεται ότι μπορεί να βελτιώσει τόσο τη τοπική φυσιολογία των εμμηνοπαυσιακών γυναικών όσο και όλων των συμπτωμάτων του ουρογεννητικού συνδρόμου της εμμηνόπαυσης. Απαιτείται όμως περαιτέρω διερεύνηση.
Η αξιολόγηση του γραπτού λόγου στο μάθημα της Νεοελληνικής Γλώσσας στο Λύκειο
Authors: Αδαμόπουλος Βασίλειος
Published: September 2021

Θέμα της διατριβής είναι ο έλεγχος του τρόπου βαθμολόγησης ενός μαθητικού κειμένου στο Λύκειο και ιδιαιτέρως στην τελευταία τάξη. Εξετάζονται, αφενός, οι παράμετροι που ελέγχονται σε ένα κείμενο από τους/τις εκπαιδευτικούς, άρα και ο τρόπος που τα γενικά κριτήρια εξειδικεύονται κατά την πράξη της βαθμολόγησης από αυτούς/ές, και, αφετέρου, αναλύεται η τεχνική με την οποία ένας/μία εκπαιδευτικός καταλήγει σε μία βαθμολογία. Πιο συγκεκριμένα, στο Α΄ Μέρος παρατίθενται τα δεδομένα της συναφούς βιβλιογραφίας όσον αφορά τους δύο άξονες, όπως και ο ελληνόγλωσσος θεσμικός λόγος, ο οποίος συνίσταται στις οδηγίες που δίνονται στο σώμα των εκπαιδευτικών, ενώ στο Β΄ μέρος αναλύονται οι επισημάνσεις των βαθμολογητών, όπως αποτυπώθηκαν από τους ίδιους την ώρα της βαθμολόγησης. Τα πορίσματα προέκυψαν μέσα από την κωδικοποίηση και ποιοτική ανάλυση των δεδομένων αλλά και από τη συσχέτιση των επισημάνσεών τους με τα χαρακτηριστικά των προς βαθμολόγηση κειμένων και με τις αποδιδόμενες βαθμολογίες.
Φασματοσκοπικός έλεγχος ενδεχόμενης αποδέσμευσης (νανο)ϋλικών από βιοπολυμερικές συσκευασίες σε προσομοιωτές τροφίμων
Authors: Ανδρικάκη Σόνια
Published: September 2021

Σήμερα, χρησιμοποιούνται σε μεγάλη κλίμακα τα πλαστικά για τη συσκευασία διαφόρων τροφίμων, φαρμάκων και καλλυντικών. Ωστόσο, όπου υπάρχει άμεση επαφή μεταξύ του συσκευασμένου προϊόντος και της πλαστικής συσκευασίας, υπάρχει πιθανότητα να πραγματοποιηθεί κάποια μετανάστευση από το πλαστικό στο συσκευασμένο προϊόν, με κίνδυνο “αλλοίωσης” του προϊόντος, ιδιαίτερα αν αυτό είναι τρόφιμο και επακόλουθο κίνδυνο, λόγω ενδεχομένης τοξικότητας, για τον καταναλωτή.Αντικείμενο της παρούσας διατριβής ήταν αρχικά η μελέτη της ενδεχόμενης μετανάστευσης - αποδέσμευσης ουσιών, οι οποίες χρησιμοποιούνται ως ενισχυτικά φραγής ή/και ως χημικοί αισθητήρες σε πολυμερικές συσκευασίες, σε προσομοιωτές τροφίμων. Για τον έλεγχο της μετανάστευσης εφαρμόστηκαν ειδικά πρωτόκολλα της Ευρωπαϊκής Ένωσης (Ε.Ε.). Η ενδεχόμενη μετανάστευση των ουσιών από τα πολυμερικά υλικά στους προσομοιωτές τροφίμων ελέγχθηκε κυρίως με τις τεχνικές UV-Vis, SERS και DLS και η μεθοδολογία η οποία ακολουθήθηκε ήταν σύμφωνη με τις ισχύουσες νομοθεσίες. Οι προσομοιωτές τροφίμων οι οποίοι επιλέχθηκαν για την παρούσα μελέτη ήταν νερό (αν και επίσημα δεν αποτελεί πλέον προσομοιωτή κάποιου τροφίμου), υδατικά διαλύματα αιθανόλης 10%, 20% και 50% και οξικού οξέος 3%. Η δειγματοληψία και οι μετρήσεις πραγματοποιήθηκαν σύμφωνα με την ισχύουσα νομοθεσία της Ε.Ε., η οποία και προτείνει ως συμβατικό έλεγχο της μετανάστευσης τις 10 ημέρες στους 40οC. Τα παραπάνω αποτέλεσαν το έναυσμα για μια διεξοδική διερεύνηση των δυνατοτήτων της τεχνικής της επιφανειακής ενίσχυσης της σκέδασης Raman (SERS) και πιο συγκεκριμένα των υποστρωμάτων SERS, τόσο εν είδει κολλοειδών αιωρημάτων όσο και στερεών δισδιάστατων και τρισδιάστατων υποστρωμάτων. Στόχος ήταν να ελεγχθεί κάθε παράμετρος η οποία συμβάλλει στην ενίσχυση της έντασης SERS και κατ’ επέκταση βελτιώνει τα όρια ανίχνευσης της τεχνικής. Παρασκευάστηκαν και μελετήθηκαν τρία διαφορετικά είδη υποστρωμάτων SERS: κολλοειδή αιωρήματα Ag, υποστρώματα Si με νανονησίδες Au και υποστρώματα με νανοράβδους ZnO και νανονησίδες Au. Η ουσία - μοντέλο η οποία χρησιμοποιήθηκε στις μελέτες των τριών υποστρωμάτων ήταν το Mitoxantrone. Όσον αφορά στα κολλοειδή αιωρήματα, πραγματοποιήθηκε συστηματική μελέτη της επιρροής του παράγοντα συσσωμάτωσης των νανοσωματίδιων Ag και της συνεπακόλουθης εξάρτησης της ενεργότητας SERS από τον ρυθμό αύξησης της υδροδυναμικής ακτίνας τους. Στην περίπτωση των υποστρωμάτων Si με νανονησίδες Au, οι παράμετροι οι οποίες μελετήθηκαν ήταν το ονομαστικό πάχος των υμενίων Au, το οποίο εναποτίθεται στα υποστρώματα και η επίδραση της διεργασίας “αδιαβροχοποίησης” (dewetting) στα υμένια Au. Επιπλέον, πραγματοποιήθηκε συσχέτιση της ενίσχυσης της έντασης SERS με τις οπτικές ιδιότητες των νανοδομημένων επιφανειών (πλασμόνια). Τέλος, στα τρισδιάστατα υποστρώματα νανοράβδων ZnO με Au, ελέγχθηκαν παράμετροι οι οποίες ενδεχομένως επηρεάζουν την ένταση SERS, όπως οι διάμετροι των νανοράβδων ZnO, το ύψος τους, το αρχικό πάχος Au το οποίο εναποτίθεται στα υποστρώματα και η θερμική ανόπτηση.
Στρατηγικές επικοινωνίας για την αξιοποίηση των τοπικών πόρων
Authors: Φυτοπούλου Ελευθερία
Published: September 2021

Σκοπός της έρευνας ήταν να προταθούν στρατηγικές επικοινωνίας μέσα από την διερεύνηση των απόψεων κατοίκων και επισκεπτών της Περιφερειακής Ενότητας Δράμας. Πραγματοποιήθηκαν 2003 προσωπικές συνεντεύξεις με τη χρήση τεσσάρων, κατάλληλα διαμορφωμένων, ερωτηματολογίων που απευθύνθηκαν σε κατοίκους του Νομού και επισκέπτες α) της «Ονειρούπολης», β) του Φεστιβάλ ταινιών μικρού μήκους και γ) Οινοποιείων της Δράμας. Σύμφωνα με τα αποτελέσματα της έρευνας, η πλειονότητα των επισκεπτών δηλώνει ότι η περιοχή «αξίζει τα λεφτά που κοστίζει» και ικανοποίηθηκε τόσο από την επίσκεψη όσο και από την ποιότητα και τις τιμές διάθεσης των τοπικών προϊόντων. Παράλληλα, η πλειοψηφία των κατοίκων δηλώνει θετική σε αναπτυξιακές προσπάθειες. Και οι δύο κατηγορίες ερωτηθέντων αναγνωρίζουν τον πρωταρχικό ρόλο που μπορεί να διαδραματίσει ο φυσικός πλούτος και τα τοπικά αγροτικά και κτηνοτροφικά προϊόντα σε οποιαδήποτε προσπάθεια ανάπτυξης, σε συνδυασμό με τις υπάρχουσες πολιτιστικές εκδηλώσεις.Κομβική σημασία για τον Νομό Δράμας αναμένεται να έχει η ίδρυση ένος φορέα ενιαίας διαχείρισης και τοπικής ανάπτυξης. Σε αυτό το πλαίσιο, προκύπτει η ανάγκη μίας σύγχρονης επικοινωνιακής πολιτικής που θα στοχεύει στην ανάδειξη και διασύνδεση υπαρχόντων εκδηλώσεων, τοπικών προϊόντων και δραστηριοτήτων σε συνδυασμό με το φυσικό περιβάλλον και τον πολιτισμό της περιοχής, τα οποία σε μεγάλο βαθμό παραμένουν ανεκμετάλλευτα. Ένα σημαντικό πόρισμα της έρευνας αφορά την έλλειψη διασύνδεσης των διαφορετικών εκδηλώσεων, τόσο μεταξύ τους, όσο και με λιγότερο προβεβλημένα χαρακτηριστικά της περιοχής. Μία στοχευμένη, κατά περίπτωση κατηγορίας επισκεπτών, στρατηγική επικοινωνίας θα αναβαθμίσει το τουριστικό προφίλ του Νομού Δράμας μεταφέροντας το μήνυμα της δυνατότητας ποιοτικών και μεγάλου αριθμού φυσιοκεντρικών, πολιτιστικών και γαστρονομικών δραστηριοτήτων καθ’ όλη τη διάρκεια του έτους. Επίσης, θα αναδείξει την ποιότητα και τον ιδιαίτερο χαρακτήρα των τοπικών προϊόντων ενισχύοντας την πρωτογενή παραγωγή στην περιοχή. Απαραίτητη προϋπόθεση για την επίτευξη των στόχων είναι η σύμπραξη των παραγωγικών φορέων και κατοίκων της περιοχής.
Παράγοντες συμμετοχής ενηλίκων στα Εσπερινά Λύκεια της επικράτειας
Authors: Παπαδημητρίου Αχιλλέας
Published: September 2021

Η παρούσα διδακτορική διατριβή, η οποία εντάσσεται στο επιστημονικό πεδίο της Συνεχιζόμενης Εκπαίδευσης και Εκπαίδευσης Ενηλίκων, διερευνά (καταγράφει, αναλύει και ερμηνεύει) τους παράγοντες συμμετοχής των ενηλίκων στα Εσπερινά Γενικά Λύκεια. Για πολλούς ενήλικες η ‘πρόωρη διακοπή’ της φοίτησης στο σχολείο καταγράφεται ως μία αρνητική εμπειρία που τους αποθαρρύνει από τη μελλοντική τους συμμετοχή σε εκπαιδευτικές δραστηριότητες. Υπάρχει ανάγκη κινητοποίησης αυτών των ανθρώπων να ολοκληρώσουν την τυπική σχολική εκπαίδευση και να εντάξουν τη μάθηση στη ζωή τους. Η έρευνα διεξήχθη το σχολικό έτος 2014-15. Για τη συλλογή των δεδομένων χρησιμοποιήθηκε ερωτηματολόγιο. Συνολικά συμμετείχαν 1821 ενήλικοι μαθητές και ενήλικες μαθήτριες Εσπερινών Λυκείων από όλη την ελληνική επικράτεια. Για τη δόμηση του ερωτηματολογίου αλλά και για την ανάλυση των δεδομένων αξιοποιήθηκε το μοντέλο ‘Αλυσίδα Αντιδράσεων’ (COR - Chain of Response Model) της Patricia Cross (1981). Το ερευνητικό υλικό που συλλέχθηκε αναλύθηκε στο SPSS και η ερμηνεία του έγινε με βάση τις επτά κατηγορίες του συγκεκριμένου μοντέλου. Για την παρουσίαση των δεδομένων αρχικά χρησιμοποιήθηκε η περιγραφική στατιστική. Στη συνέχεια εφαρμόστηκε παραγοντική ανάλυση στα δεδομένα και προέκυψαν οι παράγοντες που επηρεάζουν την απόφαση για συμμετοχή. Τρεις από αυτούς είναι ‘πολύ’ ισχυροί (αυτοαξιολόγηση, στάση απέναντι στην εκπαίδευση και εκπαιδευτική προοπτική) και φαίνεται ότι διαδραματίζουν καθοριστικό ρόλο, ενώ οχτώ είναι ‘αρκετά’ ισχυροί (στόχοι, προσδοκίες, επιλεξιμότητα από τους εργοδότες, προσδοκώμενες αλλαγές, ευκαιρίες, διάθεση, επαρκής πληροφόρηση, πληροφόρηση από άλλους συμμετέχοντες και συμμετέχουσες). Οι συγκεκριμένοι παράγοντες είχαν θετική επίδραση. Το αποτέλεσμα των αναλύσεων ήταν η δημιουργία μιας «Αναθεωρημένης Αλυσίδας Αντιδράσεων» (RCOR - Revised Chain-of-Response) η οποία αποτελείται από παράγοντες που επιδρούν στην απόφαση των ενηλίκων για συμμετοχή στο Εσπερινό Λύκειο. Το πλέγμα των παραγόντων που εντοπίστηκαν είναι προσδιορισμένο από το πλαίσιο εκπαίδευσης και τα χαρακτηριστικά των συμμετεχόντων. Η παρούσα έρευνα με τα αποτελέσματά της μπορεί να βοηθήσει ώστε να βελτιωθεί ο τρόπος αλλά και ο προσανατολισμός με τον οποίο λειτουργεί το Εσπερινό Λύκειο και να συμβάλλει στο σχεδιασμό ενός προγράμματος σπουδών που θα λαμβάνονται υπόψη και οι ανάγκες των μαθητών και των μαθητριών. Με αυτόν τον τρόπο το Εσπερινό Λύκειο θα γίνει πιο ελκυστικό, το οποίο θα έχει ως άμεσο αποτέλεσμα την αύξηση της συμμετοχής.
Μύθος και διαλεκτική στον Πλάτωνα
Authors: Γιασουμή Αθανασία
Published: September 2021

Η παρούσα διατριβή πραγματεύεται τη σχέση που συνδέει την μυθική σύνθεση και την διαλεκτική μέθοδο στο πλατωνικό έργο. Οι περισσότεροι μελετητές, βασιζόμενοι στις ποιητικές κριτικές του Πλάτωνος στην Πολιτεία, υποστηρίζουν ότι ο φιλόσοφος εξορίζει την ποίηση και την τέχνη εν γένει, από την ιδανική πολιτεία του, και, κατά συνέπεια, δεν θα έπρεπε ο ίδιος να συνθέτει και να χρησιμοποιεί μύθους. Ενάντια σε αυτή τη θεώρηση, επιχειρώ να δείξω, αφενός, ότι ο Πλάτων διακρίνει δύο είδη ποιήσεως· το ένα το υιοθετεί, το άλλο το εξορίζει. Στην πρώτη περίπτωση, η ποίηση είναι ωφέλιμη, διότι καθιστά αρμονικές και ενάρετες τις ψυχές των πολιτών, τρέφοντας στον κατάλληλο βαθμό το ενδιάμεσο ψυχικό τμήμα, δηλαδή το θυμοειδές, και συναρμόζοντας το με το ανώτερο, ήτοι το λογιστικό. Στη δεύτερη, είναι επιβλαβής, επειδή ενσπείρει σε αυτές τη δυσαρμονία και τη διαφθορά, ενδυναμώνοντας υπερβολικά την υποδεέστερη ψυχική δύναμη, που είναι το επιθυμητικό. Βάσει της ανωτέρω διάκρισης, υποστηρίζω ότι τα πλατωνικά μυθολογήματα συνιστούν πρότυπα της απλής και ωφέλιμης μυθολογίας και ότι η χρήση τους αποσκοπεί στην εγχάραξη της αρετής στις ψυχές των αναγνωστών/ακροατών τους. Εισηγούμαι, επιπλέον, ότι ο μύθος, ως πλατωνική σύνθεση, εμφανίζεται μετά την εισαγωγή της θεωρίας της ανάμνησης και της υποθετικής μεθόδου στον Μένωνα, γεγονός που καταδεικνύει ότι η λειτουργία του πλατωνικού μύθου είναι, θεμελιωδώς, συνυφασμένη με την πλατωνική μέθοδο.
Ανάλυση δεδομένων κίνησης σκελετού και λοιπών τρισδιάστατων δεδομένων
Authors: Καψούρας Ιωάννης
Published: September 2021

Σε αυτή τη διδακτορική διατριβή, παρουσιάζονται τα αποτελέσματα της έρευνας που διεξήχθη στην περιοχή της μελέτης και της ανάλυσης τρισδιάστατων δεδομένων κίνησης σκελετού (γνωστά επίσης και ως δεδομένα καταγραφής κίνησης) αλλά και άλλων δεδομένων που περιέχουν άμεσα ή έμμεσα την τρίτη διάσταση (εικονοσειρές βάθους, στερεοσκοπικές εικονοσειρές). Πιο συγκεκριμένα, η έρευνα επικεντρώθηκε στους τομείς της αναγνώρισης κίνησης και της αναγνώρισης ταυτότητας ανθρώπου σε δεδομένα καταγραφής κίνησης και δεδομένα εικονοσειρών βάθους, καθώς και στην ομαδοποίηση (clustering/diarization) ομιλητών, σε δεδομένα ήχου και στερεοσκοπικών εικονοσειρών. Επίσης, έγινε και προσπάθεια ανάλυσης εικονοσειρών ελληνικών παραδοσιακών χορών με σκοπό την αναγνώρισή τους.Οι βασικές συνεισφορές της παρούσας διατριβής είναι μία μέθοδος αναγνώρισης κίνησης αλλά και αναγνώρισης ταυτότητας σε δεδομένα καταγραφής κίνησης καθώς και μία μέθοδος αναγνώρισης κίνησης σε πολυτροπικά δεδομένα. Οι επιδόσεις των παραπάνω μεθόδων είναι ιδιαίτερα υψηλές και πιο συγκεκριμένα από τις υψηλότερες στους τομείς τους. Μία ακόμη συνεισφορά της παρούσας διατριβής είναι μία μέθοδος που επιτελεί τμηματοποίηση και ομαδοποίηση ομιλητών σε στερεοσκοπικές κινηματογραφικές ταινίες. Τέλος, η παρούσα διατριβή εξετάζει και προτείνει την μίξη διαφορετικών χαρακτηριστικών για την αναγνώριση παραδοσιακών χορών σε εικονοσειρές. Στον τομέα της αναγνώρισης κίνησης προτάθηκαν οι εμπρόσθιες διαφορές σαν χαρακτηριστικά που μπορούν να αναπαραστήσουν τα δεδομένα καταγραφής κίνησης καθώς και ένα σχήμα ψηφοφορίας στα πλαίσια του αλγορίθμου Bag of Words (BoW) και Vector of Locally Aggregated Descriptors (VLAD). Στον τομέα της ομαδοποίησης ομιλητών προτάθηκαν μέθοδοι και χαρακτηριστικά που επιτρέπουν τον συνδυασμό ακουστικής και οπτικής πληροφορίας, ενώ στην αναγνώριση παραδοσιακών χορών έγινε έλεγχος της απόδοσης χαρακτηριστικών που έχουν προταθεί στην κλασσική αναγνώριση κινήσεων ενώ επίσης προτάθηκε και η συνένωσή τους για την βελτίωση των αποτελεσμάτων.
Μελέτη των μη-γραμμικών διαδικασιών και των κβαντικών φαινομένων κατά την αλληλεπίδραση ατόμων καλίου με σύμφωνες πηγές laser
Authors: Παπαδημητρίου Γεώργιος
Published: September 2021

Η παρούσα εργασία εξετάζει την αλλληλεπίδραση ατόμων καλίου με ισχυρό φως laser στενών fs παλμών. Μία σειρά από μη-γραμμικές διαδικασίες εμφανίζονται πειραματικά και μελετώνται, όπως μίξη τεσσάρων και έξι κυμάτων, διαχωρισμός Autler-Townes λόγω των εσωτερικά παραγόμενων πεδίων, σκέδαση hyper-Raman, ηλεκτρομαγνητικά επαγόμενη διαφάνεια και φαινόμενα κβαντικής συμβολής. Με την αριθμητική επίλυση των εξισώσεων για τα στοιχεία του πίνακα πυκνότητας σε ένα απλοποιημένο μοντέλο του ατόμου του καλίου, τεσσάρων επιπέδων, μελετώνται οι διαδρομές αποδιέγερσης, μετά από διφωτονική διέγερση στην κατάσταση 6S. Εξετάζεται ο ρόλος ενός ακόμα πεδίου laser ως διαταραχής, που συνδέει τις ενδιάμεσες καταστάσεις σε V ή Λ διαμόρφωση. Αυτό το δεύτερο πεδίο σύζευξης τροποποιεί την συμπεριφορά του συστήματος, ενισχύει σε ένταση αλλά και σε συμφωνία τις παραγόμενες ακτινοβολίες της διαδρομής στην οποία δρα, και από την χρονική του καθυστέριση σε σχέση με τον κύριο παλμό μπορούμε να μετρήσουμε τους χρόνους μείωσης συμφωνίας ενεργειακών καταστάσεων πειραματικά και θεωρητικά.
Οι προσλήψεις του ελληνικού εθνικισμού στην Οθωμανική Αυτοκρατορία
Authors: Μοίρας Λεωνίδας
Published: September 2021

Η διατριβή αποτελεί μία εξέταση των οθωμανικών προσλήψεων και αντιδράσεων απέναντι στην Επανάσταση του 1821 και στον ελληνικό αλυτρωτισμό, όπως αυτός εκφράστηκε με τον όρο της Μεγάλης Ιδέας. Μελετώνται οι αντιδράσεις του σουλτάνου Μαχμούτ Β', των υψηλόβαθμων αξιωματούχων και των οθωμανών λογίων απέναντι στην Ελληνική Επανάσταση και στη δημιουργία του ανεξάρτητου ελληνικού κράτους αντιστοίχως. Επίσης, εξετάζονται οι αλλαγές που προκάλεσε η Ελληνική Επανάσταση στην οθωμανική πολιτική σκέψη, καθώς επίσης και οι συνέπειες των αλλαγών αυτών, όπως εκφράστηκαν με μία σειρά μεταρρυθμίσεων. Στη συνέχεια ερευνώνται οι οθωμανικές αντιδράσεις ενάντια στις αλυτρωτικές φιλοδοξίες του ελληνικού κράτους και οι προσπάθειες που καταβλήθηκαν προκειμένου να αποτραπεί η υλοποίηση των φιλοδοξιών του βασιλείου.
Η φιλοσοφία της αφήγησης από τον λόγο στην εικόνα
Authors: Μίγγα Νίκη
Published: September 2021

Προς διερεύνηση τίθενται αρχικά οι όροι διαμόρφωσης της ισορροπίας μεταξύ λογοτεχνίας και κινηματογράφου, ενώ στη συνέχεια εξετάζονται οι συνθήκες που ορίζουν τη μετάβαση του θέματος του ελληνικού Εμφυλίου από τον νεοελληνικό λογοτεχνικό στον νεοελληνικό κινηματογραφικό λόγο. Κύριος στόχος είναι να ερευνηθούν τα δύο αυτά ερωτήματα και κυρίως να ανιχνευθεί με ποιον τρόπο διαπλέκονται μεταξύ τους. Επομένως, στην πορεία προκύπτει και ένα τρίτο ερώτημα που αφορά την επίδραση της συνομιλίας μεταξύ των δύο τεχνών στην καλλιτεχνική αποτύπωση του ελληνικού Εμφυλίου και κυρίως τη δυνατότητα για μια διεπιστημονική προσέγγιση του λόγου για το παρελθόν. Προκρίνεται η εκ του σύνεγγυς εξέταση πέντε παραδειγμάτων. Πρόκειται για την Κάθοδο των εννιά του Θανάση Βαλτινού και την κινηματογραφική της μεταφορά από τον Χρίστο Σιοπαχά, για το Καραβάν Σαράι του Λάζαρου Παυλίδη και την ομότιτλη ταινία του Τάσου Ψαρρά, για την Ελένη του Νίκου Γκατζογιάννη και την Eleni του Peter Yates, για τον Λοιμό του Ανδρέα Φραγκιά, που αποτέλεσε τη βάση για το Χάππυ Νταίη του Παντελή Βούλγαρη και τέλος για τα Παιδιά της Χελιδόνας του Διονύση Χαριτόπουλου και την κινηματογραφική τους εκδοχή από τον Κώστα Βρεττάκο. Η ανομοιογένεια των παραδειγμάτων και οι διαφορετικές τους κατευθύνσεις διαμορφώνουν τις κατάλληλες προϋποθέσεις για την παρακολούθηση των ιδιαιτεροτήτων που προκύπτουν σε σχέση με τον χειρισμό του ιστορικού διακειμένου της τραυματικής εμπειρίας. Οι πολλαπλοί τρόποι εγγραφής του βιώματος του ελληνικού Εμφυλίου στην τέχνη και ο προτεινόμενος τρόπος διαχείρισης της τραυματικής εμπειρίας κινούνται προς την κατεύθυνση της διαμόρφωσης μίας ενιαίας αφήγησης για το παρελθόν.
Η επίδραση της άσκησης στη ρύθμιση της γλυκόζης και στην αντιοξειδωτική ικανότητα του αίματος σε ασθενείς που υποβλήθηκαν σε παγκρεατεκτομή
Authors: Κατσουράκης Αναστάσιος
Published: September 2021

Η εκτομή του παγκρέατος αποτελεί πάντα μια πρόκληση για τον χειρουργό, η οποία σχετίζεται με υψηλή νοσηρότητα. Ο μεταβολικός έλεγχος κατά τη διάρκεια της μετεγχειρητικής περιόδου παραμένει ένα ζήτημα που είναι μερικές φορές δύσκολο να διαχειριστεί. Η άσκηση έχει θετική επίδραση στον γλυκαιμικό έλεγχο. Σκοπός αυτής της δοκιμής ήταν να καθοριστεί αν η άσκηση έχει οφέλη για το οξειδωτικό στρες, τον έλεγχο των επιπέδων γλυκόζης καθώς και την ποιότητα ζωής. Η μελέτη ήταν μια ανοιχτή, τυχαιοποιημένη κλινική δοκιμή. Είχε καταχωρηθεί στο διεθνές τυποποιημένο μητρώο τυχαίων ελεγχόμενων δοκιμών (ISRCTN), με το αναγνωριστικό μελέτης ISRCTN1087174. Η μελέτη εγκρίθηκε από την Επιτροπή Βιοηθικής και Δεοντολογίας, Ιατρική Σχολή του Αριστοτελείου Πανεπιστημίου,(ΑΜ : 166 / 29.10.2015). Οι ασθενείς επελέγησαν σύμφωνα με τα δεδομένα των ενοποιημένων κριτηρίων αναφοράς (CONSORT). Για τα αποτελέσματα χρησιμοποιήθηκαν μη παραμετρικά τεστ λόγω του χαμηλού αριθμού συμμετεχόντων. Η στατιστική ισχύς της δοκιμής υπολογίστηκε χρησιμοποιώντας το πακέτο ισχύος της στατιστικής δέσμης R. Συνολικά, 56 ασθενείς αξιολογήθηκαν ως προς την επιλεξιμότητα. Μόλις ολοκληρώθηκε η κατανομή και η παρακολούθηση, αναλύθηκαν 21 ασθενείς στην ομάδα άσκησης και 22 στην ομάδα ελέγχου. Δεν υπήρξε στατιστική διαφορά μεταξύ των δύο ομάδων (άσκησης και ελέγχου) σχετικά με τα χαρακτηριστικά της νόσου, τη νοσηρότητα ή την επίδραση της άσκησης στο οξειδωτικό στρες. Ωστόσο, ο έλεγχος της γλυκόζης και η ποιότητα ζωής ήταν ανώτερος στην ομάδα άσκησης. Τα αποτελέσματα ήταν στατιστικά σημαντικά. Η άσκηση παίζει πολύ σημαντικό ρόλο στην καθημερινή μας ζωή, η οποία γίνεται όλο και πιο αγχωτική και απαιτητική με την πάροδο των ετών. Η μελέτη μας απέδειξε ότι η άσκηση βελτιώνει την ποιότητα ζωής και τα επίπεδα της γλυκόζης μετεγχειρητικά, σε ασθενείς μετά από μείζονες επεμβάσεις που χαρακτηρίζονται από υψηλή νοσηρότητα όπως οι εκτομές του παγκρέατος. Αυτό το αποτέλεσμα μπορεί να αλλάξει τον τρόπο που αντιμετωπίζουμε και διαχειριζόμαστε αυτούς τους ασθενείς στο μέλλον.
Τεχνολογία, παραγωγή και κεντρική εξουσία στην Ηπειρωτική Ελλάδα κατά την εποχή του χαλκού
Authors: Καραΐνδρου Κωνσταντίνα
Published: September 2021

Αντικείμενο της παρούσας μελέτης είναι η διαπραγμάτευση ζητημάτων που αφορούν την τεχνολογία, την παραγωγή και την κεντρική εξουσία των κοινωνιών της Ηπειρωτικής Ελλάδας κατά την 3η και 2η χιλιετία π.Χ. μέσα από το πρίσμα της μεταλλουργίας. Χρησιμοποιώντας ως κύριο μεθοδολογικό εργαλείο τον μεταλλουργικό κύκλο των τεσσάρων μετάλλων, του χαλκού, αργύρου, μόλυβδου και χρυσού, τα οποία έπαιξαν καθοριστικό ρόλο ως κινητήρια δύναμη στις προϊστορικές αιγαιακές κοινωνίες, αναγνωρίζονται τα πρωτογενή αρχαιομεταλλουργικά κατάλοιπα ως άμεσες μαρτυρίες της παραγωγής, ερμηνεύονται σε διατοπικό επίπεδο και διαχρονικό επίπεδο και αξιολογείται η τεχνολογική και κοινωνικοοικονομική τους ταυτότητα. Επιχειρείται τέλος η ταύτιση εργαστηριακών χώρων και επαναπροσδιορίζονται τα κριτήρια αναγνώρισης των προϊστορικών εργαστηρίων μεταλλουργίας.